SIUDAD TI SAN FERNANDO – Napagtalinaed ti lokal a gobierno iti Ilocos Norte ti “zero case” wenno kinaawan kaso ti rabis kadagiti tao a nakagat ti aso iti probinsia iti uneg ti nasurok nga uppat a tawen.
Iti rekord ti Department of Health (DOH) iti Rehion 1, nangrugi idi 2014 agingga iti Oktubre 2018 awan ti nailista a kaso ti rabis iti Ilocos Nore.
Gapu iti daytoy a report, siraragsak a kinuna ni Dr. Loida Valenzuela, agdama a provincial veterinarian iti Ilocos Norte, a naadalanen dagiti umili iti umiso a panagannad kontra iti pannakakagat ti aso.
Ngem dinawat ni Dr. Valenzuela ti naan-anay a suporta dagiti umili iti agtultuloy a kampania ti opisinada kontra ti rabis.
Ta ngamin, maobserbaranna nga adda dagiti umili a saanda a kayat nga ipabakuna ti “rabbies vaccine” dagiti tarakenda nga aso ken saanda nga iruam nga igalut dagitoy.
“Agbalintayo koma a responsable nga agtartaraken ti aso, masapul a mapabakunaan dagitoy nga aso; ken iruam nga igalut dagitoy tapno masalluadan ti mabalin a pannakakagat dagiti umili kangrunaanna dagiti bisita a pumaspasiar ditoy Ilocos Norte,” kinuna ni Valenzuela.
“Saan la a dayta, no nakagalut ti tarakentayo nga aso, maliklikantayo pay ti mabalin a pannaka-aksidente dagiti nakamotor nga agdalliasat kadagiti kalsada iti lugartayo,” innayunna.
Iti rekord ti polisia, adda sumagmamano nga aksidente ti motorsiklo a napaspasamak iti kallabes iti Ilocos Norte gapu iti panangliklik dagiti agmanmaneho kadagiti bulos nga aso iti kalsada.
Kabayatanna, impakaammo ni Valenzuela a mapan tumulong ti opisinada iti ili a Banna inton umay a lawas para ti panagbakuna ti “rabbies vaccine” kadagiti taraken nga aso dagiti umili.
Kiniddawna kadagiti katulonganda iti amin a munisipio iti Ilocos Norte nga ileppasda ti panagbakuna kadagiti aso sakbay nga agngudo ti tawen.
Impanamnamana nga adda nakasagana a suplay ti “rabies vaccine” iti opisinada.
Impakaammona pay kadagiti umili iti Ilocos Norte a mabalinda pay nga ipabakuna dagiti tarakenda a pusa. FREDDIE G. LAZARO, PIA-1 / ABN
CONTRACT SIGNING AGREEMENT OF LA TRINIDAD THERAPHY CENTER FOR CHILDREN WITH DISABILITIES
represented by Mayor ROMEO K. SALDA and Dr. ANTONETTE P. AGPAS, Health Service Office, herein after to as the party of the first part and...
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn eng_Latn eng_Latn